מספר פנימי: 2020656

הכנסת העשרים

**יוזמים: חברי הכנסת** **יעל גרמן**
 **יאיר לפיד**
 **מאיר כהן**
 **יעקב פרי**
 **עפר שלח**
 **חיים ילין**
 **קארין אלהרר**
 **יואל רזבוזוב**
 **עליזה לביא**
 **מיקי לוי**
 **אלעזר שטרן**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/4624/20

הצעת חוק אימוץ ילדים (תיקון – כשירות המאמץ), התשע"ח–2017

|  |  |  |
| --- | --- | --- |
|  החלפת סעיף 3 | 1. | בחוק אימוץ ילדים, התשמ"א–1981[[1]](#footnote-2), במקום סעיף 3 יבוא: |
|  |  | "כשירות המאמץ | 3.  | איש, אישה או שני בני אדם כשירים לאמץ ילד." |

דברי הסבר

בימים אלה יש הקוראים תיגר על זכותם היסודית של אחרים לחיי משפחה ולעיצוב התא המשפחתי שהקימו על פי בחירתם.

זכות האדם למשפחה היא מיסודות הקיום האנושי ועל חשיבותה עמדה השופטת א' פרוקצ'יה ב[בג"ץ 7444/03](http://www.nevo.co.il/case/5801167) **בלאל מסעוד דקה נ' שר הפנים** (ניתן ביום 22.2.2010), בקביעתה כי "מימושה הוא תנאי למיצוי החיים וטעם החיים; היא תנאי להגשמה העצמית של האדם, וליכולתו לקשור את חייו עם בן זוגו וילדיו בשותפות גורל אמיתית. היא משקפת את תמצית הווייתו של האדם, ואת התגלמות מאוויי חייו. הזכות למשפחה ניצבת במידרג עליון של זכויות האדם".

הזכות לחיי משפחה כוללת בתוכה זכות חשובה נוספת, הזכות להורות. על מעמדה של הזכות להורות עמדה פרופסור דפנה ברק ארז בציינה כי "מימושה של אופציית ההורות אינו רק דרך חיים אפשרית, אלא מושרש בקיום האנושי [...] הבחירה בהורות אינה רק בחירה לגבי דרך חיים; יש לה משקל מעבר לכך בקיום האנושי. היא מבטאת צורך קיומי בסיסי" (דפנה ברק-[ארז "על סימטריה וניטרליות: בעקבות](http://www.nevo.co.il/safrut/book/6673)  פרשת נחמני" **עיוני משפט** כ 197, 200-199 (1996)).

זכויות חוקתיות אלה נשללות היום, בחסות החוק, מזוגות שאינם נשואים ומיחידים שכשירותם להיות הורים מאמצים גבוהה, אך הם אינם עומדים בהגדרת סעיף 3 לחוק אימוץ ילדים, התשמ"א–1981, הקובע כי מאמצים כשירים הם רק "איש ואישתו". במקרה של יחידים המבקשים לאמץ, החוק מעניק את שיקול דעת לבית המשפט, באופן מחמיר יותר מאשר זה שנקבע לגבי "איש ואישה".

תוצאה זו אינה שוויונית ואין צודקת. לפיכך, מוצע לבטל את ההפליה בין המבקשים לאמץ ולקבוע כי איש או אישה או שני בני אדם, יהיו כשירים לאמץ. זאת מתוך הבנה שטובת הילד אינה בהכרח שזה יאומץ ויגדל בידי זוג הטרוסקסואלי נשוי בלבד, אלא יש לשים דגש על יכולות הורות מיטביות.

יצוין כי ישראל חריגה בין מדינות המערב, כגון שבדיה, הולנד, אנגליה ומדינות נוספות, שבהן לא ניתנת עדיפות להורים נשואים בתהליך אימוץ, ויחידים יכולים לאמץ כל עוד הם נמצאים כשירים על ידי הרשויות הרלוונטיות.

הצעות חוק בנושא דומה הונחו על שולחן הכנסת התשע-עשרה על ידי חברת הכנסת עדי קול וקבוצת חברי הכנסת (פ/1945/19), על ידי חבר הכנסת ניצן הורוביץ (פ/2047/19), ועל ידי חברת הכנסת מרב מיכאלי (פ/2353/19), ועל שולחן הכנסת העשרים על ידי חברת הכנסת מרב מיכאלי (פ/421/20; הוסרה מסדר היום ביום כ"ה בתמוז התשע"ז (19 ביולי 2015)) ועל ידי חברת הכנסת מיכל רוזין וקבוצת חברי הכנסת (פ/450/20; הוסרה מסדר היום ביום כ"ה בתמוז התשע"ז (19 ביולי 2015)).

---------------------------------

הוגשה ליו"ר הכנסת והסגנים

והונחה על שולחן הכנסת ביום

ג' בחשוון התשע"ז – 23.10.17

1. [ס"ח התשמ"א,](http://www.nevo.co.il/Law_word/law14/LAW-1028.pdf) עמ' 293. [↑](#footnote-ref-2)